SEAOIL เด้งแรง 14% ลุ้นอานิสงส์ “น้ำมัน” พุ่ง ดันรายได้โตเด่น
SEAOIL ดีดเกือบ 14% ลุ้นอานิสงส์ราคา "น้ำมัน" พุ่ง ดันรายได้จากการขาย-บริการเติบโตอย่างโดดเด่น รวมถึงแผนการขยายตลาดน้ำมันส่งออกไปยังต่างประเทศ และการขยายตลาดใหม่ทั้งในทวีปเอเซียและทวีปยุโรป 
SEAOIL ดีดเกือบ 14% ลุ้นอานิสงส์ราคา "น้ำมัน" พุ่ง ดันรายได้จากการขาย-บริการเติบโตอย่างโดดเด่น รวมถึงแผนการขยายตลาดน้ำมันส่งออกไปยังต่างประเทศ และการขยายตลาดใหม่ทั้งในทวีปเอเซียและทวีปยุโรป
7 มี.ค. 2565

ผู้สื่อข่าวรายงานว่า ราคาหุ้น บริษัท ซีออยล์ จำกัด (มหาชน) หรือ SEAOIL ณ เวลา 15:02 น. อยู่ที่ระดับ 5.25 บาท บวก 0.63 บาท หรือ 13.64% สูงสุดที่ระดับ 5.75 บาท ต่ำสุดที่ระดับ 5.05 บาท ด้วยมูลค่าการซื้อขาย 839.28 ล้านบาท

ทั้งนี้ ปัจจัยที่ส่งผลให้ราคาหุ้นปรับตัวเพิ่มขึ้นแรง คาดมาจากผลดีจากสถานการณ์ราคาน้ำมันที่ปรับตัวสูงขึ้นอย่างต่อเนื่อง ผลักดันผลการดำเนินงานเติบโตอย่างโดดเด่น
อนึ่ง ผลการดำเนินงานงวดปี 2564 บริษัทมีกำไรเพิ่มขึ้น เนื่องจากมีรายได้จากการขายการบริการและการให้เช่ารวม 11,340.35 ล้านบาท เพิ่มขึ้น 6,065.38 ล้านบาท หรือเพิ่มขึ้นร้อยละ 114.98 เมื่อเทียบกับปีก่อน โดยมีสาเหตุหลักจากปริมาณการจำหน่ายน้ำมันที่สูงขึ้น จากการขยายตลาดน้ำมันส่งออกไปยังต่างประเทศ และการขยายตลาดใหม่ทั้งในทวีปเอเซียและทวีปยุโรป และราคาน้ำมันในตลาดที่เพิ่มขึ้นสูงอย่างมากเมื่อเทียบกับงวดเดียวกันของปีก่อน